 

**INVITAŢIE DE PARTICIPARE**

Școala Națională de Grefieri, în parteneriat cu Academia de Drept European (ERA) și Rețeaua Europeană de Formare Judiciară (EJTN), anunță desfășurarea seminarului pan-european:

**“Cross-border Enforcement of Civil-law Claims: Simplified European Procedures”**

organizat în cadrul proiectului co-finanțat prin Programul Justiție al Uniunii Europene – *”Better applying European cross-border procedures: legal and language training for court staff in Europe – Court Staff Training” (Grant Agreement 806998)*

**PERIOADA ŞI LOCUL DE DESFĂŞURARE**

**9-10 decembrie 2021, Bruxelles, Belgia**

În situația în care evoluția pandemiei Covid-19 nu va fi una favorabilă, seminarul se va desfășura online.

**Se recomandă să nu se realizeze niciun demers de angajare de cheltuieli pentru transport până la confirmarea definitivă de către ERA a desfășurării seminarului *face-to-face.***

**Ca măsuri de protecție împotriva Covid-19, organizatorul solicită participanților dovada vaccinării complete ori a testării negative zilnice pe durata seminarului!**

**Limba în care se desfăşoară**

Seminarul se va desfășura în limba engleză.

**OrganizatorI**

Seminarul este organizat de Academia de Drept European (ERA).

**Cui se adresează**

Seminarul se adresează grefierilor din cadrul instanțelor care au atribuții în domeniul cooperării judiciare internaționale în materie civilă și comercială.

**DESCRIERE**

Obiectivul acestui seminar interactiv este atât de a prezenta participanților normele și practicile aplicabile în cadrul procedurilor civile transfrontaliere, cât și de a le dezvolta cunoștințele de engleză juridică.

Diferitele Regulamente ce reglementează executarea transfrontalieră a creanțelor civile vor fi prezentate și abordate într-o manieră practică, la nivel introductiv, ceea ce face seminarul adecvat și pentru participanții care nu au deloc sau au foarte puțină experiență în acest domeniu.

**Finanţare**

Potrivit regulilor stabilite prin acordul de grant încheiat de către ERA-EJTN cu Comisia Europeană și în conformitate cu prevederile acordului de cooperare încheiat între ERA și SNG, întregul mecanism financiar privind participarea la seminar se desfășoară exclusiv între Academia de Drept European (ERA) și participanții selectați, după următoarele reguli principale:

* Participarea la lucrările seminarului și materialele seminarului sunt asigurate în mod gratuit participanților;
* Pauzele de cafea și masa de prânz sunt suportate de către ERA. De asemenea, ERA va asigura în mod gratuit o cină pentru participanții la seminar;
* Cazarea la hotel pentru 2 nopți va fi suportată direct de către ERA, care va asigura și efectuarea rezervărilor;
* Participanții urmează a efectua pe cont propriu demersurile pentru efectuarea deplasării la Bruxelles, Belgia. Cheltuielile de transport vor fi decontate participanților ulterior de către ERA, pe baza și în limitele actelor justificative depuse de către aceștia.

**Atenție! În vederea decontării, ulterior desfășurării procedurii de selecție, participanții vor fi contactați direct de către ERA cu privire la documentele necesare, formularele specifice utilizate de către ERA, condițiile în care pot fi efectuate cheltuielile și termenul în care se solicită decontarea.**

**ERA nu asigură încheierea/decontarea de asigurări medicale de călătorie, participanții putând opta pentru încheierea de astfel de asigurări din fonduri proprii sau pentru utilizarea cardului european de sănătate/înscrisului doveditor care îl înlocuiește, care asigură accesul gratuit la servicii medicale de urgență pe teritoriul UE.**

**ÎNSCRIERE**

Persoanele interesate de participarea la seminarul pan-european se vor înscrie în mod direct, completând [formularul online regăsit pe site-ul ERA.](https://applications.european.law/en/Registrations/Apply/121DT77f)

**Termen înscriere**

Grefierii interesați se pot înscrie pe site-ul ERA până la data de **25 octombrie 2021.**

**selecţiA PARTICIPANȚILOR**

Selecția participanților va fi efectuată de către Academia de Drept European (ERA). Persoanele care s-au înscris vor primi o înștiințare imediat după expirarea perioadei de înscriere.

**Persoana de contact**

Persoana de contact pentru acest program este doamna judecător Alina Aramă, Departamentul relații internaționale, alina.gaje@grefieri.ro.

**IMPORTANT!**

Participanții au obligația respectării regulilor de desfășurare a seminarului stabilite de către ERA.

Școala Națională de Grefieri nu are nicio responsabilitate de ordin financiar în ceea ce privește raporturile stabilite între ERA și participanții români.

*Conținutul acestei invitații de participare reprezintă doar poziția Școlii Naționale de Grefieri și este responsabilitatea sa exclusivă. Invitația nu reprezintă în mod necesar poziția oficială a Comisiei Europene, căreia nu îi revine nicio responsabilitate pentru conținutul sau utilizarea acesteia.*

*Conform cerințelor Legii nr. 129/2018 pentru modificarea și completarea Legii nr. 102/2005 privind înființarea, organizarea și funcționarea Autorității Naționale de Supraveghere a Prelucrării Datelor cu Caracter Personal, precum și pentru abrogarea Legii nr. 677/2001 pentru protecția persoanelor cu privire la prelucrarea datelor cu caracter personal și libera circulație a acestor date, precum și în lumina prevederilor Regulamentului nr. 2016/679 al Parlamentului European și al Consiliului din 27 aprilie 2016, Școala Națională de Grefieri este operator de date cu caracter personal și va prelucra datele cu caracter personal în scopul implementării proiectului și în fazele ulterioare (ex. misiuni de audit, raportări).*

*Conform Regulamentului nr. 679/2016 privind protecția persoanelor fizice în ceea ce privește prelucrarea datelor cu caracter personal și privind libera circulație a acestor date și de abrogare a Directivei 95/46/CE, persoanele ale căror date cu caracter personal sunt prelucrate beneficiază de următoarele drepturi: informarea persoanei vizate, dreptul de acces la date, dreptul la rectificarea datelor, dreptul la opoziție, dreptul de a nu fi supus unei decizii individuale, dreptul de a se adresa justiției.*

*Pentru exercitarea acestor drepturi vă puteți adresa cu o cerere scrisă, datată și semnată, la Școala Națională de Grefieri, cu sediul în Bulevardul Regina Elisabeta nr, 53, cod poștal 050014, sector 5, București, România sau la e-mail:* *sng@grefieri.ro**.*

*Aceștia au, de asemenea, dreptul de a recurge în orice moment la Autoritatea Naţională de Supraveghere a Prelucrării Datelor cu Caracter Personal.*